b'\n_START_ARTICLE_\n\xc5\xbdygimantas Liauksminas\n_START_SECTION_\nBiografija\n_START_PARAGRAPH_\nNuo 1616 m. j\xc4\x97zuitas. 1618-1619 m. Pultusko kolegijoje studijavo retorik\xc4\x85, 1619-1621 m. Vilniaus universitete \xe2\x80\x93 filosofij\xc4\x85, 1625-1629 m. \xe2\x80\x93 teologij\xc4\x85. 1642 m. teologijos daktaras._NEWLINE_1631-1635 m. Polocko ir Nesvy\xc5\xbeiaus kolegijose d\xc4\x97st\xc4\x97 retorik\xc4\x85, 1635-1638 m. \xe2\x80\x93 Vilniaus universitete filosofij\xc4\x85, 1638-1642 m. \xe2\x80\x93 teologij\xc4\x85, 1642-1644 m. Braunsbergo (dab. Branevas) kolegijoje \xe2\x80\x93 filosofij\xc4\x85; nuo 1635 m. profesorius. 1644-1647 m. Plocko, 1650-1655 m. Polocko, 1661-1665 m. Kra\xc5\xbei\xc5\xb3 kolegij\xc5\xb3 rektorius. 1655-1658 m. Vilniaus universiteto vicerektorius, 1665-1670 m. pakancleris. Vienuolijoje \xc4\x97jo Lietuvos j\xc4\x97zuit\xc5\xb3 viceprovincijolo pareigas, 1645-1646 m. pavadavo provincijol\xc4\x85 ir administravo provincij\xc4\x85 IX Generalin\xc4\x97s kongregacijos laikotarpiu, kaip Lietuvos j\xc4\x97zuit\xc5\xb3 generalinis elektorius dalyvavo X (1652 m.) ir XI (1661 m.) Generalin\xc4\x97se kongregacijose Romoje.\n_START_SECTION_\nMokslin\xc4\x97 veikla\n_START_PARAGRAPH_\nPara\xc5\xa1\xc4\x97 teologijos veikal\xc5\xb3 (\xe2\x80\x9eKatalik\xc5\xb3 Ba\xc5\xbeny\xc4\x8dios pagrindimas\xe2\x80\x9c, Demonstratio Catholicae Ecclesiae, manoma, 1643 m. 3 leid. 1648 m.), \xe2\x80\x9eBa\xc5\xbenytin\xc4\x97 teologija\xe2\x80\x9c (Theologia ecclesiastica, 1665 m. 2 leid. 1675 m.), pirm\xc4\x85j\xc4\x85 originali\xc4\x85 visoje Abiej\xc5\xb3 Taut\xc5\xb3 respublikos teritorijoje graik\xc5\xb3 kalbos gramatik\xc4\x85 \xe2\x80\x9eGraik\xc5\xb3 kalbos vadov\xc4\x97lio santrauka\xe2\x80\x9c (Epitome institutionum linguae graecae 1655 m.). \xc5\xbdymiausias jo veikalas \xe2\x80\x93 \xe2\x80\x9eOratorin\xc4\x97 praktika ir retorikos meno taisykl\xc4\x97s\xe2\x80\x9c (Praxis oratoria sive praecepta artis rhetoricae, 1648 m.). Jame remdamasis Aristoteliu, Ciceronu, Kvintilianu, smerkia barokinio stiliaus ydas \xe2\x80\x93 pompastik\xc4\x85, miglotum\xc4\x85, makaronybes, i\xc5\xa1kelia blaiv\xc5\xb3 prot\xc4\x85, minties ai\xc5\xa1kum\xc4\x85, skland\xc5\xbei\xc4\x85 kalb\xc4\x85. Knygoje t. p. pateikiama praktini\xc5\xb3 patarim\xc5\xb3, kalb\xc5\xb3 pavyzd\xc5\xbei\xc5\xb3. \xc5\xa0io veikalo priedas \xe2\x80\x9eDialektikos branduolys\xe2\x80\x9c (Medulio dialecticae) yra scholastin\xc4\x97s logikos \xc4\xafvadas, supa\xc5\xbeindinantis su jos pagrindin\xc4\x97mis kategorijomis ir samprotavimo b\xc5\xabdais. \xe2\x80\x9eOratorin\xc4\x97 praktika\xe2\x80\x9c buvo pla\xc4\x8diai naudojama j\xc4\x97zuit\xc5\xb3 mokyklose, perspausdinta Miunchene (1648 m.), Frankfurte prie Maino (1666 m.), Kelne (1680 m., 1705 m., 1707 m., 1717 m.), Viurcburge (1690 m.), Prahoje (1710 m.), Vienoje (1720 m.), Ko\xc5\xa1ic\xc4\x97je (1732 m.)._NEWLINE_I\xc5\xa1leido pirm\xc4\x85j\xc4\xaf Lietuvoje muzikos vadov\xc4\x97l\xc4\xaf \xe2\x80\x9eMuzikos menas ir praktika\xe2\x80\x9c (Ars et praxis musica, 1667 m. 1693 m., lietuvi\xc5\xb3 kalba 1977 m.). Jame ai\xc5\xa1kinami bendrieji muzikos pagrindai \xe2\x80\x93 nat\xc5\xb3 pavadinimai, gama, raktai, yra pratim\xc5\xb3, daug ba\xc5\xbenytin\xc4\x97s muzikos pavyzd\xc5\xbei\xc5\xb3, apib\xc5\xabdinamas lygusis (cantus planus), daugiabalsis ir grigali\xc5\xa1kasis, kietasis (cantus durus) bei \xc5\xa1velnusis (cantus mollis) giedojimas._NEWLINE_Para\xc5\xa1\xc4\x97 eil\xc4\x97ra\xc5\xa1\xc4\x8di\xc5\xb3 senov\xc4\x97s graik\xc5\xb3 kalba, panegirik\xc4\x85 Lenkijos karaliui Vladislovui IV Vazai, pamoksl\xc5\xb3. I\xc5\xa1liko teologijos traktat\xc5\xb3 \xe2\x80\x9eApie Vienintel\xc4\xaf Diev\xc4\x85\xe2\x80\x9c (Tractatus de Deo Uno), \xe2\x80\x9eTeologinis traktatas apie teis\xc4\x99 ir teisingum\xc4\x85\xe2\x80\x9c (Tractatus theologicus de jure et justitia) rankra\xc5\xa1\xc4\x8diai.'